Broj: 711-I-2381-M-191/23-02-19

Zagreb, 03. studenog 2023.

**KSENIJA KRIVEC JURAK**

**općinska načelnica Općine**

**Zagorska Sela**

**Predmet: mišljenje na zahtjev obveznice Ksenije Krivec Jurak,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 25. listopada 2023. pod brojem 711-U-7587-M-191/23-01-4 zaprimilo je zahtjev za mišljenje koje je podnijela obveznica Ksenija Krivec Jurak, općinska načelnica Općine Zagorska Sela.

U podnesenom zahtjevu obveznica navodi da povremeno prodaje kozmetičke proizvode talijanske tvrtke Chogan. Ističe kako navedeno u prosijeku radi jednom u tri mjeseca te da se radi o proizvodima koje osobno koristi te prodaje svojim članovima obitelji pa ju zanima može li to i nadalje raditi uz obnašanje dužnosti općinske načelnice Općine Zagorska Sela.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, dalje ZSSI) na 30. sjednici održanoj 03. studenog 2023., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je odredbom članka 17. stavka 2. ZSSI-a propisano da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

S obzirom da iz zahtjeva za mišljenje obveznice proizlazi da navedene poslove prodaje kozmetike obavlja u prosijeku jednom u tri mjeseca, odnosno povremeno, Povjerenstvo ističe kako navedeno ne predstavlja stalne poslove u smislu članka 17. ZSSI-a, već da se radi o privremenim i povremenim poslovima.

Pritom Povjerenstvo napominje kako je obveznica, sukladno članku 17. st. 4. ZSSI-a, dužna u imovinskoj kartici prijaviti naknade koje bi joj eventualno bile isplaćene za obavljanje navedenog posla.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznici Kseniji Krivec Jurak, elektroničkom dostavom
2. Objava na internetskoj stranici Povjerenstva
3. Pismohrana